作者：傅伯达
词牌/韵律：沁园春

paragraphs: 白帝司权，炎宫回驭，一叶报秋。
正银河高泻，金风作扇，冰轮将满，火伞初收。
吴越传芳，斗牛锺秀，间世生贤谁与俦。
那堪更负，过人才气，济世谋猷。
风流花县优游，有善政廉名达郡侯。
鹗书朝荐，泥封暮召，荣登闺籍，平步瀛洲。
歌驻行云，舞翔回雪，寿酒深倾碧玉瓯。
从今愿，愿龄齐鼻祖，名在丹丘。